Søren Søndergaard (EL), 2004-05-27:
Jeg vil sige tak for ministerens redegørelse og for den erkendelse, der ligger i, at det her jo er et meget stort problem.
Det er sådan, at der den dag i dag jo dagligt dræbes mennesker i Laos af klyngebomber, som blev kastet over landet for mere end 30 år siden.
Det er sådan, at i Irak, hvor eksemplet med Abdallah var taget fra, har USA og England brugt flere klyngebomber end i nogen anden krig i verdenshistorien - flere klyngebomber end i nogen anden krig
i verdenshistorien.
Human Rights Watch har anslået, at 16 pct. af de bomber - det er jo formentlig et skøn, men alligevel - som England og USA har kastet, ikke er eksploderet.
Det betyder, at der ligger hundredtusindvis tilbage, som er til fare for civile og som på mange måder er farligere end landminer.
Jeg kan ikke sige, om det er rigtigt, men Folkekirkens Nødhjælp har oplyst, at de har fundet ueksploderede klyngebomber af samme type som dem, det danske forsvar har. Så det er et ekstremt stort problem.
Og det er også et ekstremt stort problem, fordi disse klyngebomber jo ikke bare bliver brugt til militære formål, men jo også bliver brugt til at, ja, lad os bare sige det lige ud: terrorisere civilbefolkningen.
Når man f.eks. i Afghanistan har set eksempler på nedkastning af gule klyngebomber, spredt over store områder, der kunne forveksles med de humanitære pakker, så må man jo stille sig selv spørgsmålet, hvad det egentlig går ud på. Vi - eller jeg - synes i hvert fald, at når man ser på det kæmpe problem, som klyngebomber er og har været i Laos helt frem til nu, i Irak, i Afghanistan, så kunne man godt have håbet på, at den danske regering havde været mere offensiv, ikke med hensyn til at arbejde for sådan generelle restriktioner for brugen af klyngebomber, men helt konkret i forhold til vores allieredes brug af klyngebomber, inklusive på måder, som altså betyder, at tusinder af civile bliver dræbt. Sagen er jo, at spørgsmålet om denne brug af klyngebomber tilsyneladende ikke har været rejst over for Danmarks koalitionspartnere i henholdsvis Afghanistan og Irak.
Jeg kan nævne spørgsmål 2801 fra hr. Villy Søvndal, om
regeringen kunne bekræfte brugen af klyngebomber i Irak, og om statsministeren fandt en sådan brug legitim, hvortil statsministeren forklarede, at i forbindelse med den igangværende multinationale indsats i Irak foregår denne planlægning i fora, som danske repræsentanter ikke deltager i.
Eller et spørgsmål, jeg selv stillede: Ministeren bedes redegøre for, i hvilket omfang Danmark eller Danmarks allierede har anvendt klyngebomber, napalm og uranholdige våben i Afghanistan.
Og svaret lød: Det danske F 16-bidrag
har ikke anvendt klyngebomber, napalm eller uranholdige våben i Afghanistan.
Altså en, vil jeg sige, rimelig tilbagelænet holdning i forhold til et meget, meget stort problem.
Regeringens løsning er så, at vi skal have nogle selvdestruktionsmekanismer.
Problemet er bare, at selvdestruktionsmekanismerne jo ikke havde ændret på Abdallahs historie. Klyngebomber er jo kendetegnet ved den måde, de fungerer på: de slår folk ihjel over en meget stor radius og er sådan set ikke et særlig præcist våben.
Og derfor vil vi jo, når de bliver brugt, selv hvis de har selvdestruktionsmekanismer, se, at civile i nærheden vil blive ramt. Derudover eksisterer der så den risiko, der hedder, at selvdestruktionsmekanismerne ikke fungerer.
Det er jo ikke et ukendt fænomen, at den slags ting aldrig fungerer helt efter hensigten.
Og så har vi altså de alvorlige skader til følge.
Derfor er løsningen på det her jo et forbud.
Men det er klart, at vi har fuld forståelse for, at det er svært at komme igennem med et forbud her og nu.
Derfor synes vi også, at en god start kunne være, at man arbejdede på et moratorium, ikke nødvendigvis et midlertidigt stop, men et stop for produktion og salg og produktion og brug af klyngebomber.
Derfor skal jeg også på vegne af Socialdemokratiet, SF, Radikale Venstre, Kristendemokraterne og Enhedslisten stille følgende: Forslag til vedtagelse »Folketinget opfordrer den danske regering til at arbejde aktivt i alle internationale fora for et øjeblikkeligt moratorium for produktion, salg og brug af klyngebomber«.